נועם קניאל

נועם קניאל (מחוץ לישראל מוכר בשמו הפרטי "נועם"; נולד ב-18 באוגוסט 1962 בישראל) הוא זמר ומלחין ישראלי שנחשב בילדותו לילד פלא.

הוא נחשב לילד הראשון בישראל שהוציא תקליט אריך-נגן.

 קורות חייו 
קניאל נולד וגדל בתל אביב. אביו היה הפסנתרן והמלחין אלי קניאל, יליד מצרים.

קניאל התחיל לשיר ב-1971 בגיל 9, ובאותה שנה התפרסם בפסטיבל שירי ילדים השני בשיר "גלי", שכתבו אהוד מנור וקובי אשרת. השיר בביצועו היה ללהיט גדול.
בעקבות הצלחתו בפסטיבל הוא החל לשיר במועדונים, שיחק בהצגה "אני שאיש לא מכיר", וביצע את השיר "מודה אני לפניך" בפסטיבל הזמר המזרחי של 1973, שיר שזכה להצלחה גם בביצוע עדנה לב.

בעיצומה של מלחמת יום הכיפורים, נקרא קניאל לשיר מול החיילים יחד עם מייק בראנט, שהצליח מאוד בצרפת. בראנט האמין כי קניאל יכול לפתח קריירה מצליחה בצרפת, ושכנע את המפיק חיים סבן להביאו לשם כדי להקליט שירים. השיר הראשון שהקליט בצרפת, "Difficile de Choisir", נכנס ישירות למקום הראשון במצעדים. בשנים 1972–1978 הוציא קניאל בצרפת כמה סינגלים, הבולטים שבהם "Viens Maman on Va Danser" "Une Maman", "Lollipop", וכן שני אלבומים.

ב-1973 הוא הוציא בארץ תקליט בעברית שכלל את הלהיט "אמא שלי".

ב-1974 השתתף קניאל בשנית בפסטיבל שירי ילדים בשיר "כשאחינו הקטן יגדל", וזכה במקום העשירי.

ב-1975 הוציא קניאל אלבום ביפן שבו שר 12 שירים ביפנית. באותה השנה הוא החל בסדרת מופעים, הראשון בטוקיו, וכן ביוהנסבורג ובמקומות אחרים בעולם.

ב-1978 ביצע את שיר הנושא של סדרת האנימה "Goldorak" , הראשונה ששודרה בצרפת. השיר זכה להצלחה גדולה והסינגל נמכר ביותר מ-4 מיליון עותקים עד תום שידור הסדרה.
בסוף אותה שנה עבר קניאל עם הוריו ללוס אנג'לס שבארצות הברית, והחל ללמוד בבית ספר למוזיקה וכתב פסקולים לסדרות טלוויזיה. קניאל עבד יחד עם חיים סבן ושוקי לוי, שעברו גם הם לארצות הברית. סבן ולוי הפיקו שורה של סדרות אנימציה וקניאל ביצע עבורן את שירי הנושא.

ב-1980 כיכב קניאל בסרט הישראלי "כוכב השחר" בבימויו של עקיבא ברקין, בו שיחק נער-זמר שאפתן שמנסה לעזור לאביו הדייג העני. הסרט ושיריו לא זכו להצלחה.

ב-1987 נפטרה אשתו קירה ממחלת הסרטן בהיותה בת 23, ולזכרה הקליט קניאל בשנת 1988 את השיר "הפרפר שלי", ולאחר מכן מיעט מאוד לשיר ולהקליט.

ב-1998 חבר עם ג'וני ויליאמס ולואיס אלמנט להרכב בשם "מירנדה", תערובת של טכנו-פופ ודאנס פיוז'ן.

כמו כן הוא תרם את קולו לפתיח של הדיבוב האנגלי לסדרת אנימציה צרפתית "קוד ליוקו".

לאחר היעדרות של יותר מעשור חזר קניאל לתחום המוזיקה. הוא מלחין לאומנים ולסדרות טלוויזיה, עבר לפריז ועוסק כיום בהלחנה וכתיבת שירים לזמרים בצרפת.

חיים אישיים
קניאל נשוי בשנית ואב לבת.

מתגורר בפריז.

 דיסקוגרפיה 
 סינגלים 
 1974, Time to cry
 1974, Dessine-moi le bonheur
 1974, Difficile de choisir
 1975, Une maman
 1975, Viens maman on va danser
 1976, Lollipop
 1976, Prends cette rose
 1977, Rien ne vaut le mercredi
 1978, Goldorak סדרת אנימה, שיר הנושא.
 1978, Le Retour de Goldorak
 1978, Seul
 1979, Albator 78 סדרת אנימה, שיר הנושא
 1979, הענק הירוק, סדרת אנימציה, שיר הנושא
 1979, ספיידרמן (סדרת אנימציה)
 1980, Je t'attends
 1982, באק רוג'רס במאה ה-25
 1988, My butterfly
 2015 it's ladybug(המופלאה)

 אלבומים 
 1975, L'homme et l'enfant
 1976, Bonjour...
 1976, Rien ne vaut le mercredi
 Noam - Les Super Héros, 1979
 20 להיטי זהב של נועם קניאל, 2008

קישורים חיצוניים



הערות שוליים

קטגוריה:זמרים ישראלים
קטגוריה:מלחינים ישראלים
קטגוריה:ילדי פלא ישראלים במוזיקה
קטגוריה:משתתפי פסטיבל שירי הילדים
קטגוריה:מהגרים מישראל לארצות הברית
קטגוריה:ישראלים שהיגרו לצרפת
קטגוריה:ישראלים שנולדו ב-1962